धर्म चाहे हिंदू हो या मुस्लिम या फिर सिख व ईसाई, हर धर्म में गुरु का विशेष महत्व है। गुरु चाहे शिक्षा के क्षेत्र में हो या अध्यात्म के क्षेत्र में माना जाता है, कि वो हमें सही पथ बताता है और हमें लक्ष्य तक पहुंचाता है। धर्म के मामले में सही पथ से मतलब भगवान, अल्लाह, जीसस या सदगुरु तक पहुंचने का है। प्राचीन समय से ये परंपरा चली आ रही है। लोग साधु-संतों या यूं कहें कि गुरुओं की मदद से ईश्वर की साधना कर रहे हैं, लेकिन वर्तमान में इसके मायने बदल रहे हैं। अब धर्म की आड़ में गुरु के रूप में पाखंडी भी आ गए हैं, लेकिन हर कोई पाखंडी भी नहीं है। जिस तरह अंगूर के गुच्छे में कुछ अंगूर खट्टे तो कुछ मीठे होते हैं, उसी तरह धर्म में भी अगर कुछ पाखंडी सामने आ रहे हैं, तो अच्छों की भी कमी नहीं है, लेकिन सवाल उठता है कि क्यों हम किसी गुरु या बाबा के इतने अंधभक्त हो जा रहे हैं कि हमें उनका गलत भी सही नजर आता है।